Broj: 711-I-2232-P-432-22/23-04-24

Zagreb, 19. listopada 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo-Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3., članka 44. stavka 2. i članka 48. stavka 1. Zakona o sprječavanju sukoba interesa („Narodne novine“, broj 143/21, u daljnjem tekstu: ZSSI), **u predmetu obveznika Dražena Tonkovca, OIB:** **……….., općinskog načelnika Općine Čepin**,na 28. sjednici održanoj 19. listopada 2023. godine, donosi sljedeću

**ODLUKU**

1. **Obveznik Dražen Tonkovac, općinski načelnik Općine Čepin, nepodnošenjem godišnje imovinske kartice za 2021. godinu do 31. siječnja 2022. godine, počinio je povredu odredbe članka 10. stavka 4. ZSSI-a.**
2. **Za povredu iz točke I. ove izreke, obvezniku Draženu Tonkovcu izriče se sankcija u obliku opomene.**

Obrazloženje

Povjerenstvo je po službenoj dužnosti, uvidom u Registar obveznika, utvrdilo da obveznik Dražen Tonkovac, općinski načelnik Općine Čepin, nije podnio imovinsku karticu povodom godišnje obveze podnošenja imovinske kartice za 2021. godinu.

Obzirom da je obveznik obnašao dužnost općinskog načelnika Općine Čepin u mandatima od 2013.-2017. godine, od 2017.-2021. godine te ponovo u mandatu koji je započeo 21. svibnja 2021., isti ima status obveznika sukladno članku 3. stavku 1. točki 34. ZSSI-a te je dužan postupati po odredbama ZSSI-a.

Kako je novi ZSSI stupio na snagu 25. prosinca 2021. godine, svim obveznicima koji su bili dužnosnici u smislu odredbi ZSSI/11-a, Povjerenstvo je 30. prosinca 2021. uputilo obavijest broj: 711-I-2209-R-269/21-01-18 od 28. prosinca 2021. godine, u kojoj ih je uputilo na obvezu podnošenja godišnje imovinske kartice za 2021. godinu, sukladno članku 10. stavku 4. ZSSI-a, uz iznimku da ne moraju podnijeti navedenu imovinsku karticu ako su podnijeli imovinsku karticu u prosincu 2021. u kojoj je prijavljeno imovinsko stanje s istekom navedene godine.

Slijedom navedenog, a kako obveznik nije podnio imovinsku karticu za 2021. godinu, Povjerenstvo je dana 27. srpnja 2023. godine utvrdilo postojanje pretpostavki za pokretanje postupka radi moguće povrede članka 10. stavka 4. ZSSI-a i o istome je obavijestilo obveznika putem obavijesti broj:711-I-1598-P-432-22/23-02-19 te je ujedno obveznik pozvan da se u roku od 15 dana očituje na činjenična utvrđenja iz predmetne obavijesti.

Navedenu obavijest obveznik je uredno zaprimio dana 09. kolovoza 2023. godine te se na istu nije posebno očitovao.

Uvidom u Registar obveznika Povjerenstvo je utvrdilo da je obveznik podnio imovinsku karticu povodom ponovnog imenovanja na dužnost koju je Povjerenstvo zaprimilo dana 16. rujna 2021. godine. Također, utvrđeno je da je obveznik naknadno, dana 30. siječnja 2023. godine podnio imovinsku karticu povodom godišnje obveze podnošenja za 2022. godinu te 22. rujna 2023. godine imovinsku karticu povodom godišnje obveze podnošenja za 2021. godinu. Dakle, nakon zaprimanja citirane obavijesti Povjerenstva, obveznik je podnio imovinsku karticu za 2021. godinu.

Člankom 32. stavkom 1. podstavkom 1. ZSSI-a propisano je da je nadležnost Povjerenstva pokretanje postupaka za utvrđivanje povreda odredaba toga Zakona o sukobu interesa ili drugog zabranjenog ili popisanog ponašanja.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Budući je nesporno utvrđeno da obveznik Dražen Tonkovac nije podnio imovinsku karticu za 2021. godinu u zakonskom roku do 31. siječnja 2022. godine, počinio je povredu članka 10. stavka 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

U ovom konkretnom slučaju, Povjerenstvo je obvezniku izreklo sankciju u obliku opomene. Prilikom odmjeravanja vrste sankcije prije svega Povjerenstvo je obzir uzelo činjenicu da je obveznik, iako sa zakašnjenjem, ipak podnio imovinsku karticu za 2021. godinu i to nakon zaprimanja citirane obavijesti Povjerenstva od 27. srpnja 2023. godine te je ujedno podnio i imovinsku karticu za 2022. godinu, čime su Povjerenstvo i javnost ipak dobili uvid u njegovo posljednje imovinsko stanje. Dakle, obveznik je ipak, iako sa zakašnjenjem, ispunio svoju zakonsku obvezu. Stoga je izricanje sankcije u obliku opomene svrsishodno obzirom na sve navedene okolnosti slučaja.

Slijedom navedenog, Povjerenstvo je donijelo odluku kako je navedeno u izreci.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Dražen Tonkovac, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana